አካላዊ መራራቅን አለመተግበር እና የሌሊት ትራንስፖርቶች በቫይረሱ መከላከል ላይ ስጋት እንደፈጠረባቸው የሰሜን ወሎ ዞንና የዋግ ኽምራ ብሔረሰብ አስተዳደር ጤና መምሪያዎች አስታወቁ፡፡
ባሕር ዳር፡ መጋቢት 29/2012 ዓ.ም (አብመድ) የሰሜን ወሎ ዞን ጤና መምሪያ የኅብረተሰብ ጤና አደጋዎች መከላከልና መቆጣጠር አስተባባሪ አቶ አበበ ሲሳይ የኮሮና ቫይረስን የመከላከል ሥራው በበጎ ፍቃደኞች በሚሰጥ ትምህርት እና የእጅ መታጠቢያ ቦታዎችንና ግብዓት በማቅረብ ተጠናክሮ መቀጠሉን ገልጸዋል፡፡በዞኑ ‘‘እስከ ዛሬ ረፋድ ድረስም ምንም ዓይነት ተጠርጥሮ ክትትል የሚያደርግ ሰው የለም’’ ያሉት አቶ አበበ ባለፉት ቀናት ተጠርጥረው መጥተው የነበሩ ዜጎች በምርመራ ከቫይሱ ነጻ ሆነው መመለሳቸውንም ተናግረዋል፡፡በሰሜን ወሎ ዞን አሁንም የመከላከል ሥራው ውጤታማነት ላይ ስጋቶች እንዳሉ ያመለከቱት አቶ አበበ ከአዲስ አበባ ወደ ወልዲያ የሚደረጉ የሌሊት ጉዞዎች መኖር ፈታኝ እንደሆነባቸው አንስተዋል፡፡ በኅብረተሰቡ የሚታየው አካላዊ ርቀትን አለመተግበር ስጋት ሁኖ መቀጠሉንም ነው የተናገሩት፡፡ ‘‘የኅብረተሰቡ ጤንነት ለማረጋገጥ መንግሥት እና በጎ ፍቃደኞች አሁንም በከተማዋ በከፍተኛ አደረጃጀት እየሠሩ ቢሆኑም ሕዝቡ ከቸልተኝነት አስተሳሰብ በመውጣት ራሱን በመጠበቅ ካላገዛቸው ስጋት መሆኑ አይቀርም’’ ብለዋል፡፡ወደዞኑ የገቡ የሙቀት መለኪያ ቴርሞ ሜትሮችን የትክክለኝነት ንባብ የሚያረጋግጡ ባለሙያዎች ከክልል መጥተው ባለማየታቸው ወደሥራ ማስገባት አለመቻላቸውንም ተናግረዋል፡፡የዋግ ኽምራ ብሔረሰብ አስተዳደር ጤና መምሪያ ኃላፊ አቶ ሞገስ መርካ ደግሞ በአስተዳደሩ ቫይረሱ እንዳለባቸው ከተጠረጠሩ ሦስት ሰዎች መካከል ሁለቱ ዛሬ ከቫይረሱ ነጻ መሆናቸው መረጋገጡን ተናግረዋል፡፡ ኃላፊው የአንዲት ተጠርጣሪ የምርመራ ናሙና ትናንት ወደደሴ መላኩንም ገልጸዋል፡፡